‘বিশ্ব বাংলা’ লোগোর স্বত্ব নিয়ে তৈরি বিতর্ক থেকে রাজনৈতিক ‘ফায়দা’ তুলতে এবার আসরে নামছে সিপিএম। 
‘বিশ্ব বাংলা’ লোগো-কাণ্ডে সত্য উদ‌্ঘাটনে স্পেশাল ইনভেস্টিগেশন টিম তৈরির দাবিতে কলকাতা হাইকোর্টে মামলা দায়ের করা হবে বলে সোমবার জানিয়েছেন বাম পরিষদীয় দলনেতা তথা সিপিএমের রাজ্য সম্পাদকমণ্ডলীর সদস্য সুজন চক্রবর্তী। এদিন এ বিষয়ে তাঁর আইনজীবীর সঙ্গে আলোচনার জন্য আদালতে গিয়েছিলেন সুজন।
আজ, বুধবার মামলাটি দায়ের হতে পারে বলে জানিয়েছেন সুজনের আইনজীবী সব্যসাচী চট্টোপাধ্যায়। তিনি জানান, সরকারি সংস্থার লোগো ব্যবহার করে একজন ব্যক্তি (তৃণমূল সাংসদ তথা মুখ্যমন্ত্রী মমতা বন্দ্যোপাধ্যায়ের ভাইপো অভিষেক বন্দ্যোপাধ্যায়) কীভাবে লাভবান হতে পারেন, তা নিয়ে প্রশ্ন উঠেছে।
‘বিশ্ব বাংলা’ লোগোর স্বত্বাধিকারী নিয়ে তৈরি বিতর্কে বিজেপি লাভবান হচ্ছে বলে অভিমত একাধিক বামনেতার। সিপিএম নেতা শ্যামল চক্রবর্তী ফেসবুকে লিখেছেন, ‘মুকুল বলা মানে রাজসাক্ষী বলা। এখন মানুষ রাজসাক্ষীর কথা শুনছেন’। তাঁর আক্ষেপ, ‘আমরা (দলের মুখপত্রে) পড়েছিলাম। মনে আছে। কিন্তু পশ্চিমবঙ্গে ৯ কোটি মানুষ। সবাই কি জানতেন’?
এদিন সুজন বলেন, ‘‘আমাদের দলের মুখপত্রে অনেক দিন আগেই এই তথ্য প্রকাশিত হয়েছিল। আমাদের কাছেই আগে তথ্য এসেছিল। এবার মামলা করব। এই লোগোর ব্যবহার বন্ধ করতে হবে। এটা গন্ধ হয়ে গিয়েছে। যেখানে যেখানে মুখ্যমন্ত্রী হাত দিচ্ছেন, গন্ধ হয়ে যাচ্ছে। এই লোগো ব্যবহার করে যে অর্থের লেনদেন হয়েছে তা ফেরত আনতে হবে।’’ তাঁর অভিযোগ, ‘‘ভাইপোকে ঢেকে রাখার চেষ্টা হচ্ছে।’’ সুজন আরও বলেন, ‘‘আমরা চাই হাইকোর্ট সিট গঠন করে তদন্ত করুক। যদি কোনও আর্থিক কেলেঙ্কারি হয়ে থাকে, তার জন্য অভিযুক্তদের বিরুদ্ধে ব্যবস্থা নেওয়া হোক।’’
এই বিতর্কে রাজ্যের দুই আমলা যেভাবে শাসকদলের এক নেতাকে আড়াল করার চেষ্টা করেছেন তা-ও আদালতের বিচার্য হওয়া উচিত বলে মন্তব্য করেন সুজন। তিনি বলেন, ‘‘সরকারি আনুকুল্যে পিসি এবং ভাইপো মিলে কী সর্বনাশ করতে পারে, তা স্পষ্ট হয়ে গিয়েছে।’’